**Pregătirea**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pregătirea

...

Tot ce-am visat vom fi poate vreodată,

Deși atunci de mult în viață n-am mai fi,

Că ne-am născut și viața ne-a fost dată,

Ca să-nvățăm trăind, doar a muri!

...

Din lutul prins în răsuflarea sfântă

Ființa muritoare s-a ridicat spre stele,

Acolo unde, mult dincolo de ele,

Spera să-audă Cuvântul ce cuvântă!

...

Acolo-n spațiu, lui i-a răspuns tăcerea,

O tăcere-adâncă, fără de sfârșit,

Și-acum se zbate, cătând în el puterea,

De-a deveni Cuvânt, perfect, desăvârșit!

...

Întreaga-i viață, cu zilele-i puține,

El trebuie să moară, doar ca să renască,

Și renăscut apoi, să-l întâlnească

Pe Cel ce nu e-n stele, ci adânc în sine!